หุ้นเอเชียเด้งรับดัชนีผลิตจีนฟื้น
ปัจจัยบวกจากดัชนีผู้จัดการฝ่ายจัดซื้อ (PMI) ภาคการผลิตของจีนฟื้นตัว ดันหุ้นเอเชียภาคเช้าปรับเป็นบวก
1 พ.ย. 2555

ปัจจัยบวกจากดัชนีผู้จัดการฝ่ายจัดซื้อ (PMI) ภาคการผลิตของจีนฟื้นตัว ดันหุ้นเอเชียภาคเช้าปรับเป็นบวก
ทิศทางการลงทุนในเอเชียเช้านี้ มีปัจจัยหนุนจากตัวเลขเศรษฐกิจสำคัญของจีน ที่สำนักงานสถิติแห่งชาติของจีน (NBS) รายงานว่า ดัชนีผู้จัดการฝ่ายจัดซื้อ (PMI) ภาคการผลิตเดือนต.ค.ของจีน เพิ่มขึ้นสู่ระดับ 50.2 จากระดับ 49.8 ในเดือน ก.ย. แสดงให้เห็นว่าเศรษฐกิจของจีนมีแนวโน้มฟื้นตัวขึ้น หลังจากที่ชะลอตัวลงก่อนหน้านี้
ปัจจัยดังกล่าว ส่งผลให้ดัชนีเซี่ยงไฮ้คอมโพสิตตลาดหุ้นจีน ปิดภาคเช้า ที่ระดับ 2,105.60 เพิ่มขึ้น 36.72 จุด หรือ +1.77%
ด้านดัชนีนิกเกอิตลาดหุ้นโตเกียวปิดภาคเช้าขยับขึ้น 7.27 จุด หรือ 0.08% แตะที่ 8,935.56 จุด  เนื่องจากดัชนีภาคการผลิตที่แข็งแกร่งของจีนได้ช่วยชดเชยแรงขายในหุ้นกลุ่มเทคโนโลยีเอาไว้ได้ หลังจากบริษัทพานาโซนิค คาดการณ์ว่าบริษัทจะขาดทุนถึง 7.65 แสนล้านเยนในปีนี้
ขณะที่ ดัชนีฮั่งเส็งตลาดหุ้นฮ่องกงปิดตลาดเช้าที่ 21,772.62 จุด ปรับตัวสูงขึ้น 130.80 จุด หรือ 0.60% แม้ว่าจะเปิดตลาดในแดนลบ ด้วยแรงกดดันของหุ้นกลุ่มพลังงานที่ร่วงลง เช่น หุ้น CNOOC และหุ้นปิโตรไชน่า